Na temelju Odluke o raspisivanju Javnog poziva za sufinanciranje provedbe projekata financiranih iz ESI fondova i programa Europske unije (u daljnjem tekstu: EU) u 2019. godini, KLASA: 022-01/19-01/14, Urbroj: 238/1-03-19-18, od 07. ožujka 2019. godine, Upravni odjel za fondove EU, regionalnu i međunarodnu suradnju Zagrebačke županije (u daljnjem tekstu: UOFEURMS) raspisuje

**JAVNI POZIV**

**za sufinanciranje provedbe projekata financiranih iz ESI fondova i programa Europske unije u 2019. godini**

**I. PREDMET JAVNOG POZIVA**

Predmet ovog javnog poziva (u daljnjem tekstu: Javni poziv) je dodjela bespovratnih potpora u 2019. godini za pokriće dijela vlastitog udjela prijavitelja na Javni poziv u troškovima provedbe projekata financiranih iz ESI fondova i programa EU (u daljnjem tekstu: Potpore).

Davatelj potpore je Zagrebačka županija (u daljnjem tekstu: Županija).

**II. PRIHVATLJIVI PRIJAVITELJI I IZNOS BESPOVRATNE POTPORE**

Prihvatljivi prijavitelji na Javni poziv (u daljnjem tekstu: Korisnici) su jedinice lokalne samouprave (u daljnjem tekstu: JLS) na području Županije i pravne osobe koje djeluju na području Županije kojima je osnivač ili jedan od suosnivača Županija i/ili JLS na području Županije, koji su do podnošenja prijave na Javni poziv sklopili ugovor/dobili odluku o dodjeli bespovratnih sredstava za provedbu projekta koji se financira sredstvima iz ESI fondova i/ili programa EU (u daljnjem tekstu: Projekt).

Korisnici imaju pravo ostvariti Potporu za konkretan Projekt prijavom na javni natječaj/javni poziv samo kod jednog upravnog tijela Županije.

Svaki Korisnik može na Javnom pozivu ostvariti samo 1 (jednu) Potporu.

Korisnici sredstava ne mogu ostvariti pravo na Potporu u slučaju neispunjenja preuzetih obveza po ranije zaključenim ugovorima sa Županijom i/ili u slučaju postojanja bilo kakvih dospjelih, a neplaćenih dugovanja prema Županiji.

Maksimalna Potpora po jednom Korisniku iznosi 60% potrebnog vlastitog udjela Korisnika u troškovima provedbe Projekta, a najviše 300.000,00 kn (u daljnjem tekstu: Maksimalna Potpora).

Iznos Potpore po jednom Korisniku ovisi o indeksu razvijenosti JLS-a u kojoj Korisnik ima sjedište, na način da se utvrđuje:

- za JLS I., II., III. i IV. skupine razvijenosti – u visini od 100% iznosa Maksimalne Potpore,

- za JLS V. i VI. skupine razvijenosti - u visini od 80% iznosa Maksimalne Potpore,

- za JLS VII. i VIII. skupine razvijenosti - u visini od 60% iznosa Maksimalne Potpore,

- pravnim osobama iz st. 1. ove Točke - u visini od 100% iznosa Maksimalne Potpore.

JLS-ima se Potpora isplaćuje u roku do 15 (petnaest) dana od dana potpisivanja ugovora o Potpori sa Županijom, a JLS-e su prije isplate Potpore obvezne predati Županiji instrumente osiguranja utvrđene ugovorom o Potpori, kao jamstvo svog namjenskog trošenja Potpore.

Ostalim Korisnicima se Potpora isplaćuje nakon što Županiji dostave dokaz plaćanja vlastitog udjela u troškovima provedbe Projekta.

**III. KRITERIJI DODJELE BESPOVRATNE POTPORE**

Kriterij za dodjelu Potpore je redoslijed podnošenja prijave na Javni poziv.

Prihvatljivi troškovi su financijska sredstva potrebna za pokriće vlastitog udjela za financiranje provedbe Projekta prema ugovoru o dodjeli bespovratnih sredstava koji je Korisnik do dana podnošenja svoje prijave na Javni poziv sklopio sa ugovaračkim tijela ESI fondova ili programa EU (u daljnjem tekstu: Ugovor) / odluci o dodjeli bespovratnih sredstava koju je Korisnik do dana podnošenja svoje prijave na Javni poziv dobio od ugovaračkog tijela ESI fondova ili programa EU (u daljnjem tekstu: Odluka).

**IV. SADRŽAJ PRIJAVE**

Podnositelj prijave na Javni poziv dostavlja sljedeću obveznu dokumentaciju putem sustava za upravljanje natječajima i provedbom projekata „e-prijave“ (u daljnjem tekstu: sustav „e-prijave“):

1. Ispunjen prijavni obrazac Županije *(dokument u digitalnom obliku)*,

2. Ispunjen prijavni obrazac Županije *(skenirani dokument, potpisan i ovjeren),*

3. Ugovor / Odluku (skenirani dokument),

4. popunjene obrasce prijave Projekta na natječaj EU (skenirani dokument, potpisan i ovjeren),

5. dokaz(e) plaćanja vlastitog udjela u troškovima provedbe Projekta (ako u prijavi nije zatražena

avansna isplata Potpore - *skenirani dokument, potpisan i ovjeren)*,

6. Izjavu o nepostojanju dugovanja prema proračunu Županije *(skenirani dokument, potpisan i ovjeren)*,

7. Izjavu o načinu financiranja Projekta *(skenirani dokument, potpisan i ovjeren)*.

Za svaki Projekt za koji se traži Potpora prijava se podnosi zasebno.

Upute za prijavitelje na Javni poziv i Upute za korisnike sustava „e-prijave“ nalaze se na službenim mrežnim stranicama Županije [www.zagrebacka-zupanija.hr](http://www.zagrebacka-zupanija.hr), u rubrici „**Natječaji / Javni pozivi / Upravni odjel za fondove Europske unije, regionalnu i međunarodnu suradnju“** pod nazivom **„Javni poziv za sufinanciranje provedbe projekata financiranih iz ESI fondova i programa Europske unije u 2019. godini“** (u daljnjem tekstu: Mrežna stranica), odnosno mogu se podići u UOFEURMS-u, Zagreb, Ulica grada Vukovara 72/VI.

**V. NAČIN PRIJAVE**

**Podnositelj prijave, uz podnošenje prijave** na Javni poziv **putem sustava „e-prijave“ dostupnog na poveznici** [**www.eprijave.hr**](http://www.eprijave.hr)**, sastavljene od dokumenata iz točke IV. st. 1. ovog Javnog poziva,** **obvezan je i poslati Županiji, putem preporučene poštanske pošiljke, izvornik** popunjenog, potpisanog i ovjerenog **prijavnog obrasca** (u daljnjem tekstu: Obrazac) **najkasnije 7 (sedam) dana od dana podnošenja prijave na Javni poziv putem sustava „e-prijave“,** **uz napomenu** *„Prijava na Javni poziv za sufinanciranje provedbe projekata financiranih iz ESI fondova i programa Europske unije u 2019. godini“* **na vanjskom dijelu omotnice, na adresu:**

*Zagrebačka županija*

*Upravni odjel za fondove EU, regionalnu i međunarodnu suradnju*

*Ulica grada Vukovara 72/VI*

*10000 Zagreb*

Ako izvornik Obrasca ne bude poslan Županiji u gore utvrđenom roku, prijava na Javni poziv će se smatrati nevažećom.

Županija zadržava pravo da od prijavitelja na Javni poziv naknadno zatraži dostavu izvornika preostale dokumentacije dostavljene Županiji isključivo u skeniranom obliku u prilogu e-prijave na Javni poziv.

Sva dodatna pojašnjenja ili informacije mogu se zatražiti na telefone 01/6052-860 i 01/6009-467.

**VI. ROK ZA PODNOŠENJE PRIJAVE**

Prijave na Javni poziv podnose se najkasnije do **30. rujna 2019. godine u 14,00 sati.**

Prijave na Javni poziv koje ne budu podnesene u gore utvrđenom roku, na način i u obliku opisanima u točkama IV. i V. ovog Javnog poziva, smatrat će se neprihvatljivima i neće se razmatrati.

**VII. NAČIN OBJAVE INFORMACIJA**

Informacije o ovom Javnom pozivu, propisani obrasci i dokumentacija te sve obavijesti i promjene uz ovaj Javni poziv, kao i Odluka župana o odabiru Programa/Projekta i dodjeli sredstava, bit će objavljene na službenoj mrežnoj stranici Županije [www.zagrebacka-zupanija.hr](http://www.zagrebacka-zupanija.hr) u rubrici „**Natječaji / Javni pozivi / Upravni odjel za fondove Europske unije, regionalnu i međunarodnu suradnju**“, pod nazivom **„Javni poziv za sufinanciranje provedbe projekata financiranih iz ESI fondova i programa Europske unije u 2019. godini“.**

KLASA: 320-01/19-08/04

URBROJ: 238/1-20-01/3-19-03

Zagreb, 12. ožujka 2019.